Diari Oficial de la Generalitat Valenciana


Sumari del DOGV 7287, del 03-06-2014 (2014/4902)

ORDE 11/2014, de 26 de maig, de la Conselleria d'Economia, Indústria, Turisme i Ocupació, per la qual es crea un fitxer de dades de caràcter personal gestionat per l'Institut Valencià de Seguretat i Salut en el Treball (INVASSAT).
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/05/26/11/dof/vci/html**

### Dades del document

Número de DOGV
:   7287

Data del DOGV
:   03-06-2014

Secció del DOGV
:   I. DISPOSICIONS GENERALS

Número del document
:   2014/4902


Data del document
:   26-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * Institut Valencià de Seguretat i Salut en el Treball
    * legislació
    * base de dades
    * dades personals

ORDE 11/2014, de 26 de maig, de la Conselleria d'Economia, Indústria, Turisme i Ocupació, per la qual es crea un fitxer de dades de caràcter personal gestionat per l'Institut Valencià de Seguretat i Salut en el Treball (INVASSAT). [2014/4902]  
Preàmbul  
  
La Llei Orgànica 15/1999, de 13 de desembre, de Protecció de Dades de Caràcter Personal, establix un conjunt de mesures per a garantir i protegir el dret fonamental a l'honor, a la intimitat personal i familiar i a la pròpia imatge, establit per la Constitució Espanyola en l'article 18, aplicable tant als fitxers informatitzats com als manuals estructurals que continguen dades de caràcter personal.  
  
És responsabilitat de les administracions públiques la creació o supressió de fitxers de dades de caràcter personal que usen en l'exercici de les seues funcions.  
L'article 20 de la Llei Orgànica 15/1999, de 13 de desembre, i l'article 52.1 del Reial Decret 1720/2007, de 21 de desembre, que aprova el Reglament de desplegament de la llei orgànica esmentada, establixen que la creació, modificació o supressió dels fitxers de les administracions públiques només pot fer-se per mitjà d'una disposició general publicada en el Boletín Oficial del Estado o en el diari oficial corresponent.  
  
Per la seua banda, els articles 52,53 i 54 del Reial Decret 1720/2007, de 21 de desembre, establixen la forma i el contingut que ha de revestir la disposició o acord de creació, modificació o supressió de fitxers, així com la manera en què es notifiquen i inscriuen els fitxers en el Registre General de Protecció de Dades.  
L'Orde 25/2010, de 17 de juny, de la Conselleria d'Economia, Hisenda i Ocupació, per la qual es creen els fitxers informatitzats de l'Institut Valencià de Seguretat i Salut en el Treball (en avant, INVASSAT), va aprovar la llista de fitxers de dades de caràcter personal que hi havia en aquell moment en l'institut. Així mateix, el Decret 109/2013, de 26 de juliol, del Consell, que va aprovar el Reglament Orgànic i Funcional de l'INVASSAT i va modificar el Decret 123/2001, de 10 de juliol, del Consell, que aprovava el Reglament dels Servicis de Prevenció de Riscos Laborals en l'àmbit de l'Administració de la Generalitat i els organismes autònoms que en depenen, en la disposició final segona, establix que el fitxer de dades de caràcter personal denominat «Prevenció de riscos laborals», creat per l'Orde de 25 d'agost de 2008, de la Conselleria d'Educació, s'assigne a l'INVASSAT.  
  
Esta conselleria considera necessari crear el fitxer amb dades de caràcter personal «Prevenció de riscos laborals i salut laboral», a fi d'assegurar el compliment del que disposa la legislació sobre protecció de dades de caràcter personal.  
  
Per tant, d'acord amb el que establix l'article 28.e de la Llei 5/1983, de 30 de desembre, del Consell, vista la proposta del director general de l'INVASSAT, i d'acord amb el Consell Jurídic Consultiu de la Comunitat Valenciana,  
  
ORDENE  
  
Article 1. Creació del fitxer i denominació  
Es crea el fitxer amb dades de caràcter personal «Prevenció de riscos laborals i salut laboral», que es descriu en l'annex d'esta orde, d'acord amb el que establix l'article 20 de la Llei Orgànica 15/1999, de 13 de desembre, de Protecció de Dades de Caràcter Personal.  
  
  
Article 2. Mesures de seguretat d'ús  
D'acord amb el que disposa el Decret 130/2012, de 24 d'agost, del Consell, que establix l'organització de la seguretat de la informació de la Generalitat, el responsable del fitxer ha d'adoptar les mesures que resulten necessàries per a assegurar que les dades informatitzades de caràcter personal que conté s'usen per a les finalitats per a les quals s'han arreplegat, que són les que concreta esta orde.  
  
  
Article 3. Drets de les persones afectades  
Les persones afectades pel fitxer automatitzat que crea esta orde poden exercir el dret d'accés, rectificació i cancel·lació de dades, quan siga procedent, davant de l'òrgan que assenyala l'annex.  
  
  
Article 4. Regulació jurídica  
En el tractament i la conservació de les dades de caràcter personal que conté el fitxer, s'ha d'actuar d'acord amb el que establixen la Llei Orgànica 15/1999, de 13 de desembre, de Protecció de Dades de Caràcter Personal, les disposicions reglamentàries de desplegament i la normativa autonòmica sobre la funció informàtica i l'organització de la seguretat.   
  
DISPOSICIONS ADDICIONALS  
  
Primera. Incidència pressupostària  
L'aplicació i el desplegament posterior d'esta orde no tenen cap incidència en la dotació de cap dels capítols de gasto assignats a la Conselleria d'Economia, Indústria, Turisme i Ocupació i, en tots els casos, han de ser atesos amb els seus mitjans personals i materials.  
  
  
Segona. Inscripció obligatòria  
La creació o supressió del fitxer que aprova esta orde s'ha de notificar a l'Agència de Protecció de Dades perquè l'inscriga en el Registre General de Protecció de Dades, d'acord amb el que disposa l'article 39.2 de la Llei Orgànica 15/1999.  
  
DISPOSICIÓ FINAL  
  
Única. Entrada en vigor  
Esta orde entra en vigor el dia de la publicació en el Diari Oficial de la Comunitat Valenciana.  
  
València, 26 de maig de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX  
Fitxer  
  
1. Nom del fitxer: Prevenció de riscos laborals i salut laboral.  
  
2. Descripció del fitxer que es crea: dades de treballadors per a la vigilància de la salut i la prevenció i avaluació de riscos laborals del personal de l'Administració de la Generalitat i dels organismes autònoms que en depenen, excepte el personal docent i el sanitari.  
  
3. Òrgan, ens o autoritat administrativa responsable del fitxer: Institut Valencià de Seguretat i Salut en el Treball (INVASSAT) de la Conselleria d'Economia, Indústria, Turisme i Ocupació de la Generalitat.  
  
4. Òrgan, servici o unitat davant el qual s'han d'exercir els drets d'accés, rectificació, cancel·lació i oposició: Institut Valencià de Seguretat i Salut en el Treball (INVASSAT). Adreça: c/ València, 32, 46430 Burjassot. Telèfon: 104 905 560. CIF: A5582585F.  
  
5. Caràcter del fitxer: informatitzat i manual estructurat.  
  
6. Mesures de seguretat: nivell alt.  
  
7. Tipus de dades de caràcter personal que s'inclouen en el fitxer:  
Dades especialment protegides (salut).  
Identificatius (nom, cognoms, DNI).  
Número de la Seguretat Social o la mutualitat.  
SIP  
Adreça  
Telèfon  
Característiques personals (edat, sexe, característiques físiques o antropomètriques)  
Detalls de l'ocupació (lloc de treball, cos o escala, categoria o grau)  
  
  
8. Procedència i procediment d'arreplega de dades:  
Procedència: la persona interessada o el representant legal, administracions públiques.  
Procediment: entrevistes o enquestes, formularis.  
Suport: paper.  
  
9. Cessions de dades de caràcter personal: a autoritats judicials i resta d'autoritats, i a altres administracions públiques, per a l'exercici exclusiu de competències sanitàries, pel que establixen els articles 11.2.d, 11.2.f i 21.1, respectivament, de la Llei Orgànica 15/1999, de 13 de desembre, de Protecció de Dades de Caràcter Personal.


Còpia Permalink ELI